tomron87/hebrew-wikipedia-sentences-corpus huggingface dataset:
רובה הפיינטבול (Marker) הוא כלי שתפקידו לדמות רובה במשחק הפיינטבול באמצעות סימון היריב בצבע.
הרובה מורכב מידית אחיזה, הדק שתפקידו להפעיל את מנגנון הירי, מנגנון ירי מכני או אלקטרוני וקנה שתפקידו לשלוט בבליסטיקה הפנימית והחיצונית של כדור הצבע ולכוון את הכדור למטרה.
הקנה לרוב מחורר ומגיע באורכים שונים, והעיצוב שלו נועד להגביר את טווח הירי ולשמור על דיוק ועקביות של תנועת הכדור.
לחלק העליון של רובה הפיינטבול מחוברת מחסנית (Loader או Hopper) ממנה נטענים כדורי צבע אל הרובה באמצעות כוח המשיכה, במחסניות פשוטות, או באמצעות מנגנון אלקטרוני במחסניות מורכבות יותר.
לרובה הפיינטבול מחובר מכל גז לצורך ביצוע הירי.
מכל הגז מכיל לרוב אוויר דחוס או פחמן דו-חמצני (CO2).
הירי מבוצע על ידי לחיצה על ההדק, שיוצרת פרץ אוויר דחוס או פחמן דו-חמצני מהמכל.
פרץ הגז דוחף את כדור הפיינטבול אל הקנה.
כלי המיגון החשוב ביותר במשחק הפיינטבול הוא מסיכה או משקפי מגן.
מטרתם להגן על הפנים, ובעיקר על העיניים, מפני פגיעה ישירה של כדור פיינטבול.
שופט במשחק פיינטבול לרוב יסמן עצמו על ידי מסיכה בצבע שונה מיתר השחקנים.
מגן חשוב נוסף הוא מגן מפשעה ובנוסף לכך ניתן להשתמש בכפפות, מגן צוואר, חולצות ומכנסיים מרופדים.
פיינורד רוטרדם (בהולנדית: Feyenoord) הוא מועדון כדורגל הולנדי מהעיר רוטרדם, המשחק בליגת העל ההולנדית.
איינדהובן, פיינורד שייכת לצמרת הכדורגל ההולנדי, והן שלוש מארבע קבוצות בהולנד (יחד עם אוטרכט) ששיחקו בכל עונותיה של הליגה הבכירה בהולנד מאז נוסדו.
הקבוצה זכתה ב-16 אליפויות וב-14 גביעים.
פיינורד הוא מועדון רב-ספורט, הכולל ספורט קלאב פיינורד (קבוצת כדורגל חובבנית), פיינורד אקאדמי, פיינורד כדורסל, פיינורד פוטסל ופיינורד כדוריד.
מועדון הכדורגל וילהלמינה הוקם ב-19 ביולי 1908. בין השנים 1908, 1910, 1911 ו-1912, עבר המועדון סדרה של שינויים בשמות וצבעי הקבוצה והפך למועדון הכדורגל Hillesluise בשנת 1909, ולאחר מכן ל-RVV Celeritas.
עם עלייתו לאיגוד הכדורגל הלאומי בשנת 1912, שונה שמו של המועדון ל-SC Feijenoord (על שם המחוז העירוני בו הוקמה הקבוצה), והחליף שוב את המדים ואימץ את החולצות האדומות-לבנות, המכנסיים השחורים והגרביים השחורים שהם קיבלו, אותן הם לובשים עד היום.
לאחר 18 שנים מיום הקמת המועדון ושלוש שנים בלבד לאחר שהגיעה לליגה הבכירה ביותר של הכדורגל ההולנדי, זכה המועדון באליפות ראשונה בשנת 1924. הקבוצה זכתה לשורה של הצלחות במחצית השנייה של העשור, וזכתה באליפות השנייה בשנת 1928.
פיינורד זכתה בגביע ההולנדי הראשון בשנת 1930 כשהבקיעה את השער היחיד בגמר, בדרבי מול אקסלסיור רוטרדם.
חמש שנים לאחר הזכייה הראשונה שלהם בגביע, פייגנורד זכתה בפעם השנייה בשנת 1935, לאחר שגברה בגמר על HVV הלמונד.
פיינורד החלה למשוך אוהדים נוספים לאצטדיון שלהם בקרום זנדווג, ובשנת 1933 הם החליטו לבנות מתקן חדש.
המועדון עבר לאצטדיון פיינורד (שכונה "דה קויפ" או "האמבטיה") בשנת 1937, כשהוא משחק את המשחק הראשון שם ב-27 במרץ אותה השנה מול בארשוט.
במהלך תקופה זו, זכתה הקבוצה באליפות השלישית והרביעית שלהן ב-1936 וב-1938.
פיינורד זכתה באליפות המקצועית הראשונה שלה ובאליפות הולנד השישית שלהם בשנת 1961. בעונה שלאחר מכן הם שיחקו את המשחק האירופי הראשון שלהם מול גטבורג.
השוודים הפסידו 0–3 בגטבורג ו-8–2 ברוטרדם.
פיינורד הודחה על ידי טוטנהאם הוטספר בסיבוב הבא.
בשנת 1962, הגנה פיינורד בהצלחה על תואר אליפות הולנד והגיעה לגמר גביע האינטרטוטו 1961/62, שם הפסידה ליריבתה המקומית אייאקס בתוצאה 4–2.
הישגו הגדול ביותר של המועדון הגיע עם הזכייה בגביע אירופה לאלופות (ליגת האלופות של ימינו) ב-1970, לאחר ניצחון במשחק הגמר 1–2 על סלטיק.
היה זה המועדון ההולנדי הראשון אשר זכה בתואר זה, ובתואר אירופי בכלל, ובכך חנך רצף של ארבע זכיות הולנדיות רצופות בתואר (שלוש הבאות היו של אייאקס).
בכך גם חנך המועדון את תור הזהב של הכדורגל ההולנדי בשנות השבעים.
בשנת 1974, המועדון שינה את שמו מ-Feijenoord לפיינורד.
תחת שמם החדש הם שיחקו בגביע אופ"א 1973/1974 והגיעו לגמר, לאחר ניצחון 4–3 בסיכום שני המשחקים על שטוטגרט בחצי הגמר.
היריבה בגמר הייתה טוטנהאם הוטספר.
המשחק הראשון הסתיים בתיקו 2–2, ופיינורד ניצחה ברוטרדם 2–0, והפכה לקבוצה ההולנדית הראשונה שזוכה בגביע אופ"א.
בהמשך אותו עשור, פיינורד זכתה רק בתואר אחד, אליפות הולנד בשנת 1974.
בשנת 1993 הבטיחה פיינורד אליפות נוספת, לאחר שניצחה את חרונינגן 5–0 במשחק הליגה האחרון.
אחרי התואר הגיעו עוד שני גביעי הולנד בשנת 1994 וב-1995.
פיינורד הופיעה לראשונה בליגת האלופות בעונת 1997/1998. היא סיימה במקום השלישי בשלב הבתים, אחרי מנצ'סטר יונייטד ויובנטוס.
ב-25 באפריל 1999 הבטיחה פיינורד את אליפות הולנד ה-14 שלה.
במהלך עונת 1999/2000 השתתפה פיינורד בפעם השנייה בליגת האלופות, אך שוב הודחה בשלב הבתים כשצ'לסי ולאציו מקדימות אותה.
פיינורד שוב השתתפה בליגת האלופות בעונת 2001/2022, סיימה במקום השלישי והודחה לגביע אופ"א, שם הגיעה עד לגמר, שם פגשה את בורוסיה דורטמונד אותה ניצחה 1–3 וזכתה בתואר בפעם השנייה בתולדותיה.
בעשור הראשון של המאה ה-21 התברר שפיינורד נמצאת במצב פיננסי גרוע, בנוסף, הורחקה פיינורד מהמפעלים האירופים בעקבות התנהגות בלתי הולמת של אוהדיה לפני משחק ליגה אירופית נגד נאנסי.
העונה הסתיימה באכזבה שכהיא מסיימת במקום השביעי, מה שגרם לפיינורד להעידר מהשתתפות במפעל אירופי לראשונה זה 16 שנים.
100 שנה לאחר הקמת המועדון, פיינורד הצליחה לזכות בגביע הולנדי נוסף לאחר שניצחה את רודה 2–0.
עונת 2016/2017 החלה בצורה מושלמת מבחינת הקבוצה, כאשר היא מנצחת את תשעת משחקיה הראשונים בליגה.
איבוד הנקודות הראשון היה מול אייאקס ב-23 באוקטובר 2016. על אף דעיכה ביכולת הקבוצה לקראת סיום העונה, הקבוצה זכתה באליפות, הראשונה מזה 18 שנה וה-15 בתולדותיה לאחר ניצחון 3–1 על הראקלס אלמלו במחזור הסיום.
כל שלושת השערים נכבשו על ידי קפטן הקבוצה, דירק קאוט, שחזר לקבוצה לפני תחילת העונה לאחר 11 שנה.
פיינורד הייתה הקבוצה השנייה בתולדות הליגה ההולנדית שנשארה בראש הטבלה במשך כל שלבי העונה.
כאלופת הולנד, פיינורד העפילה ישירות לשלב הבתים בליגת האלופות בעונת 2017/2018. הם שיחקו בשלב המוקדם יחד עם מנצ'סטר סיטי, שחטאר דונצק ונאפולי.
פיינורד הפסידה ב-5 המשחקים הראשונים, וניצחה את משחק הבית האחרון שלה נגד נאפולי בתוצאה 2-1 וסיימה אחרונה.
הקבוצה שיחקה בעונת 2021/2022 גם בקונפרנס ליג לאחר שסיימה עונה קודם לכן במקום החמישי.
במשחק הגמר נכנעה פיינורד לרומא בתוצאה 1-0. בליגה סיימה הקבוצה במקום השלישי.
בעונת 2022/2023 זכתה פיינורד באליפות ה-16 בהיסטוריה שלה.
בעונת 2024/2025 סיימה הקבוצה במקום ה-19 בליגת האלופות והעפילה לשלב הפלייאוף.
לאחר שגברה על מילאן 2-1 בסיכום שני המשחקים, הודחה על ידי אינטר מילאנו בשמינית הגמר.
בליגה ההולנדית סיימה הקבוצה במקום ה-3. במהלך אותה העונה מונה שחקן העבר של הקבוצה רובין ואן פרסי למאמן הקבוצה.
אצטדיונה הביתי של הקבוצה הוא אצטדיון פיינורד, אחד מהאצטדיונים האירופאים הנחשבים.
הוא מכיל 50,000 מושבים ומחזיק בשיא של אירוח 10 משחקי גמר של תחרויות אופ"א, כולל גמר גביע אופ"א 2002 שבו זכתה פיינורד.
הוא ממוקם במחוז פיינורד בדרום רוטרדם.
לפיינורד ישנה יריבות ארוכת שנים עם אייאקס, המשחק בין הקבוצות נקרא "דה קלאסיקר" ("הקלאסי").
ההמנון של המועדון הוא "יד ביד".
מגן יוהאן קרויף: 4 (הסופר קאפ ההולנדי)
פיינל פור הוא טורניר גמר שבו משתתפות 4 קבוצות.
בשלב הראשון הן משחקות בשני משחקי חצי גמר, והמנצחות נפגשות באותו מקום (בדרך כלל כעבור יומיים) למשחק הגמר של האליפות.
צורת הכרעה זו מקובלת בעיקר בכדורסל, ומקורה בפיינל פור של טורניר אליפות המכללות.
מאז סוף שנות ה-80 היא נהוגה בליגה האירופאית הבכירה כיום יורוליג ובעבר בסופרוליג.
בליגת העל בכדורסל נקבעה השיטה כדי להגדיל את התחרותיות בליגה.
סיכוייה של קבוצה נחותה להפתיע ולנצח משחק אחד גדולים יותר מאשר בשיטת פלייאוף המבוססת על סדרות, כיוון שטעות הדגימה קטנה ככל שמספר המקרים גדול יותר.
הפיינל פור של אליפות המכללות בהוקי קרח בארצות הברית זכה לכינוי "ארבע הקפואות" (Frozen Four).
בשיטה זו נערכה אליפות אירופה בכדורגל מתחילתה ב-1960 עד 1976.
שיטת הפיינל פור הונהגה גם בליגת העל בישראל החל מ-2006 ועד לעונת 2012/2013. בתאריך 30 במרץ 2014 החליטה מנהלת הליגה בכדורסל בישראל להחזיר שיטה זו למשך שלוש עונות.
בהמשך במנהלת הוחלט להמשיך עם זה עוד שתי עונות עד עונת 2019/2020 ואז יחזרו לסדרות.
פייננשל טיימס הוא עיתון כלכלי בריטי בין-לאומי.
העיתון מודפס בשפה האנגלית במספר רב של ערים, בהן לונדון, פריז, פרנקפורט, סטוקהולם, ניו יורק, הונג קונג, סינגפור ואיסטנבול.
בשנים 2000–2012 יצאה לאור מהדורה של כתב העת בגרמנית, תחת השם "Financial Times Deutschland".
עד שנת 2013 היה מדפיס העיתון מספר מהדורות כל לילה בהתאם להתפתחויות החדשותיות.
העיתון מדווח בהרחבה על עסקים.
בעל רשת גדולה של כתבים בינלאומיים - כ-110 מ-475 כתבי העיתון נמצאים מחוץ לבריטניה.
העיתון מודפס על גיליון נייר גדול בגוון כתום-ורדרד, וכולל לרוב שני חלקים: החלק הראשון סוקר חדשות לאומיות ובינלאומיות, כאשר החלק השני סוקר חדשות חברות ושווקים.
ב-9 בינואר 1888 הושק העיתון בשם ה"מדריך הכלכלי של לונדון" (London Financial Guide) על ידי הורטיו בוטומלי.
ב-13 בפברואר באותה שנה שונה שמו ל-"Financial Times".
תחילה העיתון פורסם כעיתון בעל ארבעה עמודים מהמרכז בלונדון.
העיתון קידם את עצמו במהירות למעמד של "תנ"ך למשקיעים", כאשר היריב היחיד שלו הוא ה-Financial News..
ב-1893 שינה העיתון צבעו לכתום-ורדרד - שינוי שהפך אותו לייחודי לעומת המתחרה העיקרי שלו.
ב-1945 העיתון התמזג עם מתחרו על מנת להפוך לעיתון בודד בעל שישה עמודים.
העיתון הביא איתו תפוצה גדולה יותר, בעת שה-Financial News הביא כישרונות מערכת.
בשנת 2002, היה בין אתרי החדשות הראשונים בעולם שהחל לגבות תשלום.
בשנת 2006 איחד את מערכות האינטרנט והעיתונות הכתובה שלו.
במאי 2013 האקרים סורים פרצו לאתר העיתון.
ביולי 2015 פורסם, כי לאחר 58 שנים בבעלות תאגיד פירסון, העיתון יימכר לתאגיד התקשורת היפני ניקיי, תמורת 1.29 מיליארד דולר.
בנובמבר 2019, לראשונה מאז היווסדו ב-1888 מונתה אישה לתפקיד העורך הראשי, סגנית עורכת פייננשל טיימס וילידת לבנון רולא ח'לף, היא נכנסה לתפקיד בינואר 2020.
ביוני 2023, לאחר רצף אירועים אלימים ביהודה ושומרון שבהם הותקפו יישובים פלסטיניים, קרא מאמר המערכת של פיננשל טיימס לממשלות בארצות הברית ובאירופה "לנקוט צעדים מעשיים נגד ישראל", בהם איסור ייבוא סחורות המיוצרות בהתנחלויות.
פיינורד אקאדמי (בהולנדית: Feyenoord Fetteh) הייתה קבוצת כדורגל מהעיר גומואה פטה שבגאנה.
אקדמיית כדורגל זו הוקמה על ידי קבוצת פיינורד ההולנדית, והיא אקדמיית הכדורגל הגדולה ביותר בגאנה.
תפקידה הוא להכשיר שחקנים גאנאים למעבר לאירופה כאשר המטרה הראשית היא חיזוק קבוצת פיינורד רוטרדם.
בשנת 1998 קיבל בעליה של קבוצת פיינורד ההולנדית, יוריין ואן דן הנדריק, את אישורו של הצ'יף של העיר גומואה פטה, הממוקמת בקרבתה של עיר הבירה, אקרה, להקים את אקדמיית הכדורגל הראשונה של הקבוצה בגאנה בעיר זו.
השחקנים המשחקים בקבוצה מתמודדים בליגה המקצוענית כקבוצה לכל דבר גם זוכים להשכלה בית ספרית, על חשבונה של הנהלת פיינורד.
נכון להיום, מוחמד אבובקרי הוא הכדורגלן הראשון מאקדמיית פיינורד שהשיג חוזה בקבוצת פיינורד רוטרדם עצמה ומשחק במדיה בליגה ההולנדית הבכירה.
הרעיון להקמת אקדמיות כדורגל של קבוצת פיינורד באפריקה קם כאשר הבעלים של הקבוצה, יוריין ואן דן הנדריק, נסע לאביג'אן שבחוף השנהב להחתמת שחקן, אז אלמוני, בשם בונבנטור קאלו והחל במגעים ראשונים במערכת הכדורגל בחוף השנהב כאשר בשנת 1998 נפתחה האקדמיה של פיינורד בחוף השנהב ומאוחר יותר בגאנה.
פייסבוק היא פלטפורמת רשת המופעלת על ידי חברת מטא האמריקאית.
הפלטפורמה היא הרשת החברתית המקוונת הגדולה בעולם, והיא זמינה ביותר משבעים שפות במדינות רבות ברחבי הגלובוס.
ביוני 2017, דיווחה החברה על כשני מיליארדי חברים הרשומים באתר, כש-800 מיליון מהם פעילים בתדירות יומיומית.
בחודש פברואר 2022 דיווחה החברה לראשונה בתולדותיה על קיטון במספר המשתמשים היומיים ביחס לרבעון הקודם.
מספר המשתמשים ירד לשיעור של 2.91 מיליארד.
על פי חברת דירוג האתרים אלכסה, פייסבוק הוא האתר השביעי הנצפה ביותר באינטרנט ברחבי העולם והשלישי הנצפה ביותר בישראל.
האתר הוקם על ידי מארק צוקרברג, אדוארדו סברין, דסטין מוסקוביץ', כריס יוז ואנדרו מקולום, בהיותם סטודנטים באוניברסיטת הרווארד, ב-4 בפברואר 2004. 28.2% ממניות החברה בבעלות צוקרברג.
בתחילה התאפשר רק לסטודנטים מהרווארד להצטרף לרשת, אך ב-11 בספטמבר 2006 היא נפתחה לשימוש כלל הציבור.
שם האתר נובע משמו של הספר המקובל במכללות ובאוניברסיטאות ברחבי ארצות הברית, המכיל את תמונות הסטודנטים, והמחולק להם בשנתם הראשונה באקדמיה על מנת שהסטודנטים החדשים יוכלו להכיר טוב יותר איש את רעהו.
ספר זה מכונה "Face Book" (באנגלית "ספר פנים").
תחילה, מארק צוקרברג הקים אתר בשם "Facemash" כאשר היה סטודנט באוניברסיטת הרווארד.
האתר הביא מאות מבקרים וכ-22,000 צפיות בארבע השעות הראשונות.
האתר נשלח למספר שרתים של קבוצות קמפוס, אך נסגר כמה ימים לאחר מכן על ידי הנהלת הרווארד.
צוקרברג עמד בפני גירוש ואף הואשם בהפרת אבטחה, הפרת זכויות יוצרים והפרת פרטיות הפרט.
בסופו של דבר האישומים בוטלו.
לאחר מכן, צוקרברג, דסטין מוסקוביץ', כריס יוז, אנדרו מקולום ואדוארדו סברין ייסדו את אתר "TheFacebook" ב-4 בפברואר 2004, כאשר היו סטודנטים באוניברסיטת הרווארד.
היוזמה החלה כאתר אינטרנט המבקש מסטודנטים לדרג את מידת האטרקטיביות של סטודנטיות על-פי תמונותיהן.
לאחר מכן התפתח למאגר המציג סטודנטים לצד פרטים אודותם ומאפשר להתחבר אליהם (ולמעשה גרסה מוקדמת של מה שכונה לאחר מכן "רשת חברתית").
שמו של האתר שונה מ-"TheFacebook" ל-"Facebook" ב-2005, לאחר ששם המתחם www.facebook.com נקנה תמורת $200,000.
תחילה היה האתר מוגבל לסטודנטים של אוניברסיטת הרווארד בלבד, ובתוך כחודש בלבד מאז עלה האתר לרשת, יותר מחצי מהסטודנטים יצרו בו חשבון משתמש.
מאוחר יותר התפשט האתר גם לאוניברסיטת סטנפורד, לקולומביה ולייל; ובתוך חודשיים (אפריל 2004) ל"ליגת הקיסוס" במלואה.
עם ההצלחה המהירה של פייסבוק נתגלעו חילוקי דעות בין סברין וצוקרברג לגבי הכיוון אליו צריכה החברה לשאוף.
סברין איבד עניין ומעורבותו בחברה דעכה.
כתוצאה מנסיבות אלה, הגיש סברין תביעה נגד פייסבוק.
בסופו של עניין, יושבה תביעה זו מחוץ לכותלי בית המשפט, מבלי להיכנס לערכאות משפטיות.
פרטי יישוב התביעה אינם ידועים, אך סברין הוכרז באופן רשמי כמייסד משותף של פייסבוק באתר החברה.
ב-2 בספטמבר 2005, הפיץ צוקרברג את פייסבוק גם בבתי ספר.
בסוף שנה זו התפשט השימוש בפייסבוק עד לאוניברסיטאות הקטנות ביותר ולבתי הספר היסודיים.
בין המדינות המשתתפות היו: ארצות הברית, קנדה, אירלנד, 21 אוניברסיטאות בבריטניה, אוניברסיטת פוארטו ריקו שבמקסיקו וכל האוניברסיטאות המצויות באיי הבתולה.
ב-11 בדצמבר 2005, הצטרפו גם אוניברסיטאות מאוסטרליה ומניו זילנד לפייסבוק והעלו את מספר האוניברסיטאות הפעילות בפייסבוק ל-2,000 ואת מספר בתי הספר הפעילים בפייסבוק ליותר מ-25,000.
רשת פייסבוק נפתחה לכלל הציבור ב-11 בספטמבר 2006, עם דרישה מינימלית של כתובת דואר אלקטרוני וגיל מינימלי של 13 שנים.
בנובמבר 2008 ממשק הפייסבוק תורגם באופן חלקי לעברית ובמרץ 2009, עלתה גרסה מלאה בעברית.בפברואר 2009 החברה חתמה על הסכם פשרה עם חבריו לאוניברסיטה של צוקרברג, האחים קמרון וטיילר וינקלווס ודיוויה נארנדרה, בעלי חברת ConnectU, שטענו כי גנב מהם את הרעיון של רשת חברתית והפר זכויות יוצרים.
פייסבוק שילמה להם 65 מיליון דולר בתמורה להסרת התביעה כלפיה.
במאי 2009 נחתם הסכם פשרה נוסף בין פייסבוק לחברת "Think Computer Corporation" שמייסדה, חבר של צוקרברג מהרווארד בשם אהרון גרינשפן, טען שכבר ב-2003 המציא את השם פייסבוק וטען לבעלות עליו.
סיפור הקמת החברה והמאבקים המשפטיים שנלוו לה מתוארים בסרט הקולנוע "הרשת החברתית" (The Social Network).
במאי 2012, הונפקה חברת פייסבוק בנאסד"ק שבניו-יורק, שם קיבלה את הסימול FB.
ההנפקה בוצעה לפי שווי שוק של 104.2 מיליארד דולר.
ב-2013, השיקה פייסבוק את Facebook Graph Search שהרחיב את יכולות החיפוש באתר.
בשנת 2009 הודיעה פייסבוק על השקה של פייסבוק לייט (Lite), גרסה "רזה" של פייסבוק שמיועדת למשתמשים במדינות עם חיבור אינטרנט חלש ומכשירים פחות מתקדמים.
הגרסה הזו פותחה במרכז הפיתוח של פייסבוק בישראל.
רשת פייסבוק מתאפיינת בקישור הווירטואלי בין אנשים.
במקור, מטרת הרשת הייתה לקשר וירטואלית בין סטודנטים, אך כאשר הרשת נפתחה לציבור הרחב, הפכה לרשת תקשורת בין בני משפחה, עובדים ועוד.
השימוש ברשת פייסבוק הוא חינם, כשרווחי החברה נצברים ממכירת פרסומות המותאמות לפרופיל המשתמש.
המשתמשים יוצרים פרופילים אישיים, אשר בדרך-כלל כוללים תמונות אישיות ורשימת תחומי עניין אישיים.
ניתן ליצור קשר עם המשתמש גם באופן פרטי, כך שרק המוען והנמען יכולים לראות את השיחה, וגם באופן פומבי, כך שההודעות גלויות לעיני כול.
ניתן גם ליצור קבוצות חברים, המגבילות את הצפייה בפרופיל אך ורק למשתמשים מאותה הרשת ולמשתמשים המוגדרים כ"חברים".
משנת 2009, נפתחה האפשרות להגדיר שפות שונות לשימוש בפרופיל האישי, ולא רק אנגלית כבעבר.
בניגוד לרשתות חברתיות אחרות (כגון: טוויטר, אינסטגרם וטיקטוק) בהן ישנם "עוקבים" ו"נעקבים", בפייסבוק ניתן להיחשף לתכנים של אחרים בעיקר באופן הדדי באמצעות בקשה "חברות".
מספר ה"חברים" המקסימלי הוא 5000. לצד זאת, החל משלב מסוים הוסיפה פייסבוק את האפשרות לעקוב אחר תכנים פומביים של מישהו באופן חד צדדי באמצעות "מעקב" גם מבלי להיות חברים, בדומה לרשתות חברתיות אחרות.
סטטוס ("Status") בפייסבוק, או במינוח אחר, "פוסט", הוא כלי לביטוי תחושות, מחשבות, רעיונות וכדומה.
הסטטוס יכול להכיל טקסט כתוב, תמונות או סרטונים.
אורך הסטטוס המועלה לפייסבוק ישתנה בהתאם לרצונו של המשתמש וכן בהתאם למסר אותו הוא מעוניין להעביר.
כאשר המשתמש מעדכן את הסטטוס הוא יופיע על גבי הקיר האישי ("Wall") שלו וכן יופיע בעדכונים השוטפים ("News Feed") של חבריו.
ניתן לבצע עדכונים לסטטוס האישי דרך דפדפן, טלפון נייד או באמצעות הודעת טקסט.
משתמשי פייסבוק נחשפים לסטטוסים השונים של חבריהם ויכולים להשיב ולהביע את דעתם בדרכים שונות.
האפשרויות העומדות בפניהם הן: "תגובה" ("Comment"), רגשון (לדוגמה: כפתור לייק) ו"שיתוף" ("Share").
האופציה 'תגובה' היא מענה מילולי לסטטוס המקורי, כך שהמשיב יכול להביע דעתו, למתוח ביקורת, להרחיב את הדיון וכדומה.
האופציה רגשון היא דרך מהירה ונוחה להביע את דעתך/ תחושותיך עם הנכתב בסטטוס.
האופציה 'שיתוף' מאפשרת למתבונן בסטטוס המדובר לשלוח ולהפיץ את הסטטוס לאנשים נוספים ברשת פייסבוק.
אופציה נוספת בשם "Poke" משמשת כדי להשיג את תשומת הלב של משתמש (כמעין "נדנוד", בדומה לאפשרות שהייתה קיימת ב-מסנג'ר).
בנוסף לפרופילי משתמש האתר מאפשר לפתוח "דפים" (אלו בעבר נקראו דפי מעריצים).
הדפים מרוכזים סביב נושאים מסוימים, כגון תחומי עניין, מוצרים וגופים (אשר אינם יכולים לפתוח פרופיל, המיועד לייצוג בני אדם בלבד) או ידוענים.
גולשים יכולים ללחוץ על כפתור "אהבתי" (Like) על הדף ובכך להרשם לתוכנו.
בניגוד לפרופילים, ההרשמה היא חד-צדדית - מנהלי הדף לא יכולים לראות את מרבית נתוני הגולשים שנרשמו - ולא דורשת אישור.
כל משתמש רשום יכול להקים דף לכל נושא, גם במקרה בו כבר קיים דף לשם כך.
חלק מהדפים נוצרים אוטומטית ואינם מנוהלים על ידי איש, ומטרתם רק לקבץ סביב מכנים משותפים, כגון תחומי עניין או מקום מגורים.
מנהלי הדף יכולים לתפעלו כשם שהיו מתפעלים פרופיל אישי - הם יכולים לכתוב עדכונים, להעלות תמונות וכן הלאה.
עם זאת, הדף לא מסגיר את זהות המנהלים.
מאחר שהדפים אינם מוגבלים לייצוג בני אדם בלבד אין זה נדיר למצוא חברות המשתמשות בדפים כאמצעי לקביעת נוכחות ברשת החברתית.
בניגוד לפרופילים אישיים, הדפים מאפשרים הצגת סטטיסטיקות למנהליהם - כמה צפו בעדכון מסוים, כמה ביקרו בדף בטווח ימים מסוים ומאילו ארצות וכן הלאה.
אפשרות חלופית לדפי המעריצים היא "עמוד עסקי", שניתן גם הוא לסימון באמצעות כפתור "אהבתי" או בכפתור "עקוב" (Follow), שיגרום להצגת תכנים של הדף באזור העדכונים השוטפים ("News Feed").
ההבדל בין דף מעריצים ובין עמוד עסקי הוא שעמוד עסקי לרוב מציג בית עסק או עסק עצמאי של אדם מסוים, והוא יכול לנהל את העסק דרך העמוד ולהגיע לקהל קוראים רלוונטי באמצעות פרסומו בכלי הפרסום של גוגל.
כל אחד יכול לפתוח בחינם עמוד עסקי, ואם רוצים לפרסם אותו בכלי הפרסום של הגוגל, הדבר נעשה בצורה של תשלום חודשי או שנתי.
קבוצות פייסבוק היא פלטפורמה המעניקה למנהליה כלים לבניית קהילה מעורבת ורלוונטית בקרב לקוחות קיימים ופוטנציאליים.
קבוצות הן מרכזים, היוצרים מרחב המאפשר ללקוחותיו של עסק מסוים להפוך לתומכיו.
הגדלת מספר החברים עם אנשים בעלי תחומי עניין דומים ויכולות לעזור לך לשמור על קהילה תוססת.
הגברת המודעות לדף העסק שלך על ידי הצטרפות לקבוצה או יצירת קבוצה בתור הדף שלך.
האינטראקציות והמומחיות שלך יעזרו ליצור מעורבות חיובית.
ניהול הקבוצה על ידי הוספת אנשים שהמנהלים סומכים עליהם כאדמינים.
אספקת נתוני שימוש של הקבוצה לקבלת מדדים על הקבוצה, כולל פעילות של החברים ומעורבותם.
נתוני השימוש של הקבוצות זמינים רק כאשר הקבוצה צברה 50 חברים ומעלה.
קיימות 2 סוגים של קבוצות.
קבוצה ציבורית בה ניתן לערוך חיפוש, וכל התוכן שלה גלוי לציבור.
בקבוצה ציבורית מומלץ לנטר את בקשות ההצטרפות של חברים חדשים.
קבוצה פרטית אליה כל אחד יכול לבקש להצטרף, אך רק חברים רשומים יכולים לראות את התוכן המפורסם בה.
ב-15 בינואר 2013, השיקה פייסבוק את מנוע החיפוש החברתי "Graph Search", מנוע חיפוש פנימי על צירי הזמן המנגיש למשתמש מידע אודות חבריו לרשת החברתית.
מנוע זה מבוסס על נתוני הגולשים, התוכן אותו הם מייצרים ופעולותיהם.
המנוע החדש מאפשר חיפוש על בסיס תחומי עניין משותפים ("חברים שאוהבים סושי"), יצירת קשרים חדשים ברשת, איתור תוכן על פי תחומי עניין וכן הוא מותאם למשתמשים עסקיים.
במסיבת עיתונאים אשר נערכה ב-15 בינואר 2013, הסביר מנכ"ל החברה, מארק צוקרברג: "משימתנו היא להפוך את העולם למחובר יותר.
לכן, אנחנו נותנים לאנשים כלים - לשם מיפוי סיפורי חייהם".
אמנם החיפוש מניב מידע רב, אך השוני בינו ובין מנוע החיפוש של גוגל מתבטא בכך, שהוא לא מתיימר למפות את הרשת בשלב זה, אלא להנגיש למשתמש ברשת החברתית נושאים ותחומי עניין הרלוונטיים לאישיותו ולצרכיו.
בהמשך, מתכננת פייסבוק להחיל את מנוע החיפוש שלה גם לתוכן פוסטים, אשר פרסם משתמש מסוים ברשת החברתית, ודירוג תגובותיו על ידי גולשים אחרים.
"אירועים" בפייסבוק הם הדרך של החברים לספר לחברים אחרים על אירועים שעומדים להתקיים בקהילה שלהם ולארגן מפגשים חברתיים.
האירועים יכולים להיות מוגדרים כציבוריים או פרטיים.
במקרה שהאירועים הוגדרו כפרטיים לא ניתן יהיה למצוא אותם בחיפוש - הם יהיו זמינים רק כאשר המשתמש קיבל הזמנה לאירוע.
אנשים שלא הוזמנו לא יכולים לראות את התמונות, את הקיר או את התיאור של האירוע הפרטי.
אתר פייסבוק מספק פלטפורמה למשחקים ואינו מייצר אותם בעצמו.
המשחקים בפייסבוק זוכים לקהל משתמשים יומי של מיליוני גיימרים לערך ביממה.
רוב משחקי פייסבוק פועלים במודל עסקי הנקרא Free to Play או Freemium, שמטרתו להוביל לרווח מתשלום עבור אופציות מתקדמות במשחק.
השימוש ברוב המשחקים הוא חינם, כאשר קיימת אפשרות לרכישת אלמנטים שונים בכסף אמיתי.
השחקנים פונים למשחקים בפייסבוק כדי לממש תחביבים מגוונים: ניהול ושליטה על ערים/אנשים/עסקים, גידול וטיפול בחיות, וקטגוריות שונות רבות.
רוב המשחקים אינדיבידואלים, אך בו בזמן מייצרים אינטראקציה עם משתמשי פייסבוק אחרים הפעילים במשחקים; אופן הפעולה והיחסים בין המשתמשים מתבטא בשליחת מתנות, בקשות, וקניה ומכירה לפי הצורך של המשתמש במשחק.
תעשיית משחקי הפייסבוק נסקה במהירות, והפכה לבעלת שם בתעשייה הטכנולוגית.
בקרב גיימרים רבים התגלתה התמכרות למשחקים, ואלו עברו מתשלום ומכירה של פריטים בעולם הווירטואלי לקניה ומכירה תמורת כסף אמיתי, ולו רק כדי להרוויח חיים נוספים לדמות, להאריך את זמן המשחק בשלב מסוים ועוד.
נכון לשנת 2013, במהלך כנס מפתחי משחקים השנתי (GDC) שהתקיים בסן פרנסיסקו, דיווחה הרשת החברתית פייסבוק על 250 מיליון גיימרים פעילים, והצהירה כי בכוונתה לשקם את מעמד המשחקים באתר לאחר שנפגע בשל הפצות ספאם.
הפורטל החדש ככל הנראה ישתלב בעמודי הפרופיל של המשתמשים; מטרת העל, לפי מנהל המוצרים, ג'ורג' לי, היא לשזור את המשחקים לתוך חוויית השימוש בפייסבוק, וכן לקדם פיתוח משחקי פייסבוק שיוכלו לפעול דרך טלפונים חכמים.
קהל חברי פייסבוק נרחב משתמש משחק במשחקים הרבים המוצעים לרשותו ברשת החברתית, אך מאידך משתמשים רבים אשר לא מתעניינים בתחום, רואים בשליחת ההזמנות הרבות למשחקים, בבקשות ובהתראות הבלתי פוסקות מחבריהם בפייסבוק, כמטרד.
פייסבוק פועל על מנת לעזור למשתמש להגן על חשבונו מפני פריצות וגנבות, אך על מנת שתהיה הגנה מיטבית אין תחליף לפעולות יזומות של המשתמש לשמירה על פרטיותו בכלל הרשת כמו שימוש באנטי וירוסים ואנטי רוגלות.
אנטי וירוס לפייסבוק: מספר חברות מספקות אנטי וירוס מותאם להגנה על הפייסבוק באמצעות סריקה תקופתית של הפרופיל ודיווח על בעיות למייל.
גלישה בטוחה ב-HTTPS: גלישה בפרוטוקול HTTPS מעלה את רמת ההצפנה של האתר.
אם הגדרה זו אינה מוגדרת כברירת מחדל ניתן להגדיר אותה דרך הפייסבוק.
חברים מהימנים: פייסבוק מאפשרת שחזור סיסמה במקרה שזו אבדה, נשכחה או נפרצה, באמצעות תוסף שבו ניתן להגדיר בין שלושה עד חמישה חברים, שבאחד מהמקרים הנ"ל יקבלו מפייסבוק קוד אבטחה לשחזור החשבון הנעול.
המשתמש יאלץ להקליד לפחות שלושה קודים.
אימות טלפוני: ניתן לבחור באימות טלפוני כאשר נכנסים לחשבון הפייסבוק ממחשב שאינו חובר עד לאותו רגע לחשבון.
כך כאשר מישהו ינסה להיכנס לחשבון הפייסבוק ממחשב אחר הוא יידרש להקליד קוד שנשלח בהודעת SMS למספר שהוגדר מראש.
ככלל, מדי יום ביומו, מתים בעולם אנשים רבים.
בפרט, לחלק מאנשים אלו, קיים חשבון (דף משתמש) בפייסבוק.
לאור היקף המשתמשים הנרחב בפייסבוק: כשני מיליארדי משתמשים, נוצר מצב בו אנשים רבים, אשר בבעלותם דף משתמש בפייסבוק - נפטרים מדי יום ביומו.
מדיניות פייסבוק כלפי משתמשים אשר נפטרו היא הקפאת חשבונם, תוך העברתו למצב "הנצחה", בו אין עוד אפשרות לעדכן או לערוך את החשבון.
עם זאת, ניתן לכתוב על קיר המשתמש הודעות ("פוסטים"), המביעות געגוע למנוח, או הבעת צער באשר למותו.
יש להבדיל בין הנצחת פרופיל לבין מחיקת פרופיל: דיווח לפייסבוק על מנת שפרופיל יונצח היא פעולה היכולה להתבצע על ידי כל אחד, כולל זרים מוחלטים: יש רק צורך בלינק למודעת אבל ופרטים כלליים נוספים, שאינם מצריכים הכרות אישית עם הנפטר.
פנייה לפייסבוק על מנת שפרופיל יימחק אפשרית רק על ידי קרוב משפחה של הנפטר ומצריכה תעודת פטירה ופרטים רבים יותר.
ב-2015, אפשרה פייסבוק למנות איש או אשת קשר למורשת הדיגיטלית של הנפטר.
באנגלית תפקיד זה קרוי Legacy Contact ובעברית "איש קשר לנושאי הנצחה".
פעולה זו מתבצעת על ידי בעל הפרופיל בעודו בחייו ואינה קשורה לא להנצחת הפרופיל ולא למחיקת הפרופיל, שהן פעולות שמתבצעות לאחר מות בעל הפרופיל.
משתמשים פעילים: כ-2.91 מיליארד משתמשים (נכון לפברואר 2022)
צפיות בדפים לחודש: במובייל: 1.66 מיליארד, במחשב שולחני: 1.32 מיליארד (נכון ל-יוני 2017)
בממוצע יש לכל משתמש בפייסבוק כ-155 חברים
סקר שנערך ב-2 במרץ 2007 בקרב בני נוער בארצות הברית, על ידי חברת הסקרים "eMarketer", גילה כי נשים מגיל 17 - 25 נכנסות לפייסבוק מעט יותר (69%) מאשר גברים (65%).
בנוסף, זכה האתר לשיא עולמי, כפופולרי ביותר להעלאת תמונות ברשת, עם שיא של כארבעה עשר מיליון תמונות ביום בממוצע.
בספטמבר 2017, דורג פייסבוק כאתר הנצפה ביותר באינטרנט.
במאי 2008, האתר משך אליו כמות שיא של מבקרים - כ-123.9 מיליון.
בזמן זה, הוא דורג על ידי האתרים האחרים במקומות הראשונים כבעל צפיפות ההודעות הגדולה ביותר ברשת (מהבולטים שבהם: אתר "Quantcast" דירג אותו במקום ה-16, ואתר "Compete" במקום ה-20).
בנובמבר 2010, דורג האתר כאתר השלישי הנצפה ביותר, עם 648 מיליון גולשים בחודש.
פייסבוק נחשב לאתר הפופולרי ביותר במדינות בהן השפה הרשמית היא אנגלית, בהן ארצות הברית, קנדה והממלכה המאוחדת.
בארצות הברית, נמצא האתר בשימוש בלמעלה מ-62% ממשקי הבית להם גישה לאינטרנט.
ב-1 בפברואר 2012, הגישה פייסבוק בקשה לוועדה לניירות ערך בארצות הברית לבצע הנפקת מניות.
בתשקיף פרסמה פייסבוק נתונים על מצב החברה, נכון לסוף 2011, ולפיהם כ-845 מיליון משתמשים פעילים בחודש, כ-483 מיליון משתמשים פעילים מדי יום, 100 מיליארד יחסי חברויות בין המשתמשים, 2.7 מיליארד תגובות ולייקים ביום, 250 מיליון תמונות המועלות מדי יום.
לפי מחקר של חברת "קום-סקור" בשנת 2011, ישראל הייתה במקום הראשון בעולם מבחינת זמן שימוש ברשתות חברתיות.
על פי המחקר, גולש ישראלי ממוצע מעביר 11.1 שעות בחודש באתרי רשתות חברתיות, ובראשן פייסבוק.
על פי איגוד האינטרנט הישראלי, נכון לשנת 2025 88% מהציבור בישראל משתמשים בפייסבוק בתכיפות גבוהה.
על פי תחקיר של רויטרס המתבסס על מסמכים פנימיים של מטא, כ-10% מההכנסות השנתיות של החברה בשנת 2024, שהם 16 מיליארד דולר, הגיעו מפרסום מודעות להונאות, עבור הונאות ומוצרים אסורים למכירה.
מטא מרוויחה כ-7 מיליארד דולר בהכנסות שנתיות מפרסומות ההונאה שהוגדרו כ"סיכון גבוה יותר" המראות סימנים ברורים להיותן הונאה.
על פי מסמך של מטא מדצמבר 2024, הפלטפורמה מציגה למשתמשים שלה מדי יום 15 מיליארד מודעות בסיכון גבוה להצגת הונאות וזיופים שונים ו-22 מיליארד ניסיונות הונאה אורגניים.
מהתחקיר עולה שמטא מכניסה ממודעות עבור הונאות וזיופים הכנסות גבוהות יותר מאשר ממודעות רגילות שכן היא גובה מהמפרסמים הללו תעריף גבוה יותר.
מסמך משנת 2023 מראה כי צוותי הבטיחות העריכו שמשתמשים בפייסבוק ובאינסטגרם הגישו כ-100,000 דיווחים תקפים מדי שבוע על הונאות, אך מטא התעלמה או דחתה באופן שגוי 96% מהם
פייסבוק מפעילה מערכת לניהול פרסום, המאפשרת להציג פרסום מסוגים שונים באתר ובאפלקציית פייסבוק וכן ביישומים נוספים השייכים לקבוצת האם מטא כדוגמת אינסטגרם, ומציעה מספר כלים לפרסום באמצעות פילוח קהל יעד על פי גיל, מגדר, תחומי עניין, אמונה דתית והשתייכות מפלגתית, מצב משפחתי ומקום מגורים.
חלק מהכלים מיועדים לחברות בעלות תקציב גבוה ואילו כלים אחרים מיועדים אף ללקוח בעל תקציב נמוך.
פאוור אדיטור: כלי ליצירת קמפיין בפייסבוק המאפשר לנתח את קהל היעד, ולבחור את מיקום המודעות.
ניתן לשלם על הפרסומת על פי מספר אנשים הצופים במודעה או על פי Pay Per Click - PPC ובעברית - תשלום לפי לחיצה.
קהל מותאם אישית: מאפשר למפרסמים לפנות ללקוחות אשר פרט מזהה אחד או יותר כגון כתובת דואר אלקטרוני או מספר טלפון שלהם נשמר אצל המפרסמים.
קהל דומה : כלי פרסום המאפשר למצוא משתמשים בעלי פרטים דומים לקהל היעד של המפרסם ובכך לפנות באמצעות הפרסום למשתמשים רלוונטיים יותר.
פילוח לפי קטגוריות מתקדמות: כלי המאפשר למפרסמים לפלח את קהל היעד באמצעות מידע כגון פרטים דמוגרפיים או התנהגותיים על המשתמש, לדוגמה: פרסום סמוך ליום הולדת המשתמש, לפי סוג מכשיר הסלולרי שלו או על פי מספר הילדים שלו.
סיפורים ממומנים: כלי זה לוקח את השיתופים אשר משתמשים עשו לדף המשתמש של החברה ומקדם אותם תמורת תשלום.
כך יוצא שהמשתמש "ממליץ" בדף הפייסבוק שלו על המוצרים או השירותים של המפרסם.
שימוש בקרב נבחרי ציבור וידוענים
עם עליית הפופולריות של האתר, החלו נבחרי ציבור להשתמש באתר לשם תקשורת עם הציבור:
זמן קצר לאחר כניסתו של ברק אובמה לבית הלבן נפתח בין היתר עמוד פייסבוק לבית הלבן, בנוסף לעמודים באתרים טוויטר ומייספייס.
מאות אלפי משתמשים נרשמו כמעריצים לעמוד ומתעדכנים באמצעותו במסרים והודעות רשמיים.
בצרפת שימש פייסבוק את השרה לפיתוח הכלכלה הדיגיטלית, נטלי קושצ'ושקו-מוריזה, להודעה על כניסתה להיריון.
ידוענים רבים בעולם, ובארצות הברית בפרט, פתחו לאורך השנים עמוד פייסבוק בו הם מפרסמים עדכונים על חייהם הפרטיים.
בנימין נתניהו, בזמן כהונתו כראש ממשלת ישראל, פתח עמוד בשנת 2012, והגיע ביולי 2020 ללמעלה משניים וחצי מיליון עוקבים.
ככל שהאתר הפך פופולרי יותר, כך הוא הפך באותה המידה מקור למעשים שליליים שונים, בהם פייסבוק מנסה להילחם.
נוכלים משתמשים בפייסבוק כדי להזדהות כאדם אחר.
לאחר שהם מזדהים ככזה, הם יוצרים רשת חברתית במקום אותו האדם ומנצלים אותה לצרכים שונים כדוגמת בקשה לתרומות, קביעת פגישות פנים אל פנים המסתיימות בשוד, רצח, ופעולות טרור וכן איסוף מידע מקדים לעבירה, כמו תאריכי חופשות בחו"ל לצורך פריצה.
לדברי פייסבוק, ברגע שתופעה כזו מדווחת על ידי הגולשים, היא מטופלת מידית.
תופעת חדשות כזב הפכה בהדרגה לנפוצה בפייסבוק, בדומה לרשתות חברתיות אחרות, כאשר הבחירות לנשיאות ארצות הברית של שנת 2016 הביאה את הנושא לסדר היום הציבורי וגרמה לפייסבוק לנסות ולפעול לשיפור הנושא, והחלה להפעיל תוכנית בדיקת עובדות בסוף שנת 2016, והידקה שיתופי פעולה עם רשת בדיקת העובדות הבינלאומית.
אחד הצינורות העיקריים להפצת חדשות כזב הם חשבונות מזויפים.
בדיון שנערך בכנסת, הצהירה פייסבוק כי היא מחקה כמיליארד חשבונות כאלה, וטענה שמדובר ב-99% מהחשבונות המזויפים בפלטפורמה.
עם פרוץ מגפת הקורונה בתחילת שנת 2020 פייסבוק הגבירה את מאמציה לחסום קבוצות שהפיצו תיאוריות קשר או מידע מטעה בנושא.
אף על פי שפייסבוק החלה לסמן פוסטים כוזבים, ובכך להקטין את תפוצתם ולהזהיר את הקוראים, נכון ליוני 2020, פוסטים של פוליטיקאים מוחרגים מפעילות זו, בנימוק שזכות הציבור לדעת מהן דעותיו של כל מועמד.
ביוני 2020 פייסבוק עמדה במרכז מחאה מצד עובדיה ומצד גורמים שונים, על רקע שינוי מדיניותה של טוויטר המתחרה בנושא זה, ודבקותה של פייסבוק במניעת בדיקת-עובדות על פוסטים של פוליטיקאים.
בהמשך, החל קמפיין הקורא לחרם נגד פייסבוק ואינסטגרם בשם "Stop Hate For Profit" (די לשנאה בעד רווח).
לקמפיין, אותו יזמה הליגה נגד השמצה, הצטרפו יותר מ-100 גופים ובהם תאגיד יוניליוור, Verizon, פטגוניה, בן & ג'ריס, לנדינג ונורת' פייס (חלקן איימו להחרים גם רשתות כמו טוויטר).
עקב ביקורת רבה שפייסבוק ספגה בשל מתן קול למכחישי אקלים, השיקה פייסבוק ב-15 בספטמבר 2020 מרכז מידע למדעי האקלים במטרה לקדם קולות סמכותיים בנושא שינויי אקלים ולספק גישה למידע "עובדתי ועדכני" על מדעי האקלים.
המרכז הציג עובדות, נתונים של מוסדות רשמיים, כולל הפאנל הבין-ממשלתי לשינויי אקלים (IPCC), תוכנית הסביבה של האו"ם (UNEP), המרכז הבינלאומי לאוקיינוסים וסביבה (NOAA) והארגון המטאורולוגי העולמי (WMO), עם חדשות רלוונטיות והודעות.
וול סטריט ג'ורנל פרסם כי פייסבוק מחריגה משתמשים מסוימים מניטור התבטאויות.
העיתון פרסם גם כי החוקרים של הפייסבוק גילו כי מפרסמים רבים, ובתוכם מפלגות פוליטיות, ניצלו אלגוריתם חדש, שנוצר ב-2018 ועוצב על מנת לקדם פוסטים שכבר זכו לתהודה קודם לכן, על מנת לפרסם מידע שמעורר כעס ושנאה בקרב המשתמשים.
יישומים שונים בפייסבוק, המופעלים על ידי שולחי דואר זבל, מבקשים מהמשתמשים להכניס כתובת דואר אלקטרוני שלא כחוק.
כתובות אלו מועברות לאחר מכן למפיצי דואר זבל העושים בהם שימוש לא חוקי לצורך שליחת ההודעות הללו.
בנובמבר 2010, ניצחה מנהלת פייסבוק בתביעה שהגישה נגד אדם גוארבז ממונטריאול, שהפעיל יישום מסוג זה, וקיבלה 873 מיליוני דולרים כפיצוי.
פתיחת קבוצות פייסבוק הקוראות לבצע פשע שנאה נגד אוכלוסיות מסוימות:
שבעה עמודים של קבוצות איטלקיות נאו-נאציות שקראו לפגיעה במיעוטים איטלקיים ובראשם צוענים הורדו מהאתר על ידי מנהלת פייסבוק.
עמוד שנפתח ב-2008 על ידי תלמיד קנדי בן 14 והכריז על 20 בנובמבר כעל "יום הבעיטה בג'ינג'י" הביא לעשרות מקרים ברחבי ארצות הברית וקנדה בהם הותקפו תלמידים ג'ינג'ים בבתי הספר ובאוניברסיטאות.
קבוצה שנפתחה ב-2010–2011 וקראה לאינתיפאדה שלישית בישראל ב-15 במאי 2011, נסגרה בעקבות "הפרת תנאי השימוש".
קבוצות רבות שקוראות לדה-לגיטימציה (וברוב המקרים גם להשמדה) של ישראל, חלקם בעלי שמות כגון: "מוות לישראל", "Fuck Israel" ואף המשווים את ישראל לגרמניה הנאצית.
במאי 2015 נגזר לראשונה בישראל עונש מאסר בפועל בגין פרסומים בפייסבוק.
עומר שלבי בן 44 ממזרח ירושלים נידון לתשעה חודשי מאסר על הסתה ותמיכה בארגון טרור בעקבות דברים שפרסם בפייסבוק.
משתמשי פייסבוק רבים אינם מודעים לאפשרויות השונות להגנת הפרטיות, או שאינם טורחים לשנות את ההגדרות ההתחלתיות.
הגדרות ברירת המחדל של פייסבוק עלולות לחשוף פרטים אישיים, שהמשתמש התמים לא בהכרח התכוון אליהם ובכך לחשפם גם לזרים, או לפחות לקבוצה גדולה יותר של אנשים מהקבוצה אליה התכוון המשתמש.
הפרטים האישיים וההעדפות האישיות יכולים אף להיות מועברים לחברות מסחריות ולמפרסמים שונים.
עובדה זו יכולה להביא לכך שהמשתמש ימצא מודעות פרסום מותאמות אישית בפיד שלו.
מצב זה עלול לגרום לבועת פילטר שבה המשתמש נחשף אך ורק לפרסומות או לתכנים ספציפיים אך מבודד מהשאר.
במאי 2017, חשף הגרדיאן הבריטי מסמכים פנימיים של החברה, המסבירים את מדיניות הצנזורה של פייסבוק.
בין השאר, קבעה החברה כי פוסטים המציגים אלימות, התעללות בבעלי חיים, ניסיונות גולשים לפגוע בעצמם ועוד הם תוכן לגיטימי.
במרץ 2018 נחשף, כי פרטים אישיים של חמישים מיליוני משתמשים נמכרו לחברת קיימברידג' אנליטיקה, חברה שפעלה בשירות קמפיין הבחירות של דונלד טראמפ.
המידע הושג הודות ל-270 אלף משתמשים שהתירו לאפליקציית "Global Science Research" לגשת לפרטיהם, ולפרטים של חבריהם.
בדו"חות שפרסמה פייסבוק באמצע שנת 2012, ציינה החברה כי לפי בדיקות שערכה, מעל 83 מיליון חשבונות פייסבוק בכל העולם הם שקריים (כפולים או מזויפים) ומהווים כ-8.5% מכלל החשבונות הפעילים ברשת (955 מיליון).
החברה מחלקת את חשבונות הקש לשתי קבוצות עיקריות: משתמשים בלתי מזוהים, כגון חיות מחמד או בתי עסק, אשר משתמשים בפרופיל הקש למטרות זדוניות, כגון שליחת דואר זבל למשתמשים אחרים.
הערכת פייסבוק היא, כי סך כל חשבונות המשתמשים שאינם מזוהים, מהווים כ-2.4% מכלל החשבונות הפעילים (כ-22.9 מיליוני חשבונות כאלו), וכי המשתמשים ה"מזויפים" מהווים כ-1.5% מכלל המשתמשים הפעילים, כ-14.3 מיליון.
עוד ציינה פייסבוק, כי מספר חשבונות הקש היה נמוך באופן משמעותי במדינות המערב, דוגמת ארצות הברית ואוסטרליה - ביחס למדינות מתפתחות, דוגמת אינדונזיה וטורקיה.
כדי לצמצם את תופעת החשבונות ה"מזויפים" מחייבת פייסבוק כל משתמש שנחשד שלא השתמש בזהותו האמיתית, לשלוח תעודת זהות ממשלתית או מסמכים מזהים אחרים על מנת להוכיח שהפרטים אותם רשם בחשבון אמיתיים.
אם בעל החשבון לא שלח את תעודת הזהות הממשלתית או מסמכים מזהים אחרים חשבונו יישאר מושבת לצמיתות.
פעילי פרטיות רבים מבקרים מדיניות זו של חברת פייסבוק, ומגדירים אותה כ-"דרקונית", באומרם כי היא פוגעת קשות בפרטיות המשתמשים שנחשדו שלא השתמשו בפרטיהם האמיתיים וכי אין להם ברירה אלא לשלוח את תעודת הזהות הממשלתית או שחשבונם יישאר מושבת לצמיתות.
תחקירים שונים, בין היתר של כלי תקשורת דוגמת "מעריב" והרשת האמריקאית NBC, מאתרים לעיתים רשתות של פרופילים מזויפים בפייסבוק שמקדמות עסקים, פוליטיקאים ואינטרסים שונים ברשת.
בדצמבר 2021 פרסמה חברת "מטא" שהסירה מפייסבוק מאות חשבונות שמשמשים שבע חברות הפועלות לאיסוף מודיעין על משתמשי פייסבוק.
ברשימת החברות הללו נכללו ארבע חברות ישראליות: קובוובס טכנולוג'יס, קוגנייט, בלאק קיוב ובלוהוק סי.
שתי חושפות שחיתויות בפייסבוק: פרנסס האוגן ושרה וין-ויליאמס.
תפקידן של חברות האינטרנט בנוגע לחופש הדיבור בפרט ובהיבט המוסרי-חברתי בכלל, הוא טריטוריה חדשה ושנויה במחלוקת.
חוקר התקשורת טרלטון גילספי מאוניברסיטת קורנל טען בשנת 2010 כי האתגרים המוצבים בפני חברות אלו דומים לאלו שניצבים בפני ענקיות העיתונות הישנה, וכי פעילותן של ענקיות האינטרנט בתחום מונעת את הדיון ציבורי בנושא חופש הביטוי תוך כדי שהן משדרות ליברליות ונייטרליות כלפי חוץ.
מדיניות חברת פייסבוק בנוגע לחסימת עמודים עולה בשיח הציבורי.
בישראל נדון הנושא בציבור ובבית המשפט בעקבות חסימת הדף "סטטוסים מצייצים".
בספטמבר 2016, נידונה חסימת עמוד הפייסבוק הפופולרי "הצינור", בשל הפרת זכויות יוצרים.בנובמבר 2016, התנהל קמפיין רשתי בשל חסימת עמודיהם של כוכבי רשת רבים בשל שימוש במילים הנחשבות פוגעניות על ידי פייסבוק.
הטענה המרכזית הייתה כנגד שרירותיות החסימות, והעובדה שנערכו ללא התראה מוקדמת ולעיתים אף בעקבות סטטוסים ישנים, במקרים מסוימים בני מספר שנים.
הכותבים יותם זמרי, נועם פתחי, רז ציפריס ואבנר רסל נחסמו בשל השימוש במילה "קוקסינל" בסטטוסים שפרסמו.
על המילים האסורות שהובילו לחסימת משתמשים נמנו "קוקסינל", "כושי", תיאור שימוש בסמים, שימוש בהטיות המילה "אונס", גידופים ובדיחות עדתיות.
אחד האירועים המרכזיים אשר העלו את הביקורת כלפי מדיניות פייסבוק ברחבי העולם היה מכתב פתוח שפורסם ב-9 בספטמבר 2016 על שער העיתון המוביל בנורווגיה "אפטנפוסטן" בנוגע לצנזור תמונתו זוכת פרס פוליצר של צלם העיתונות, ניק אוט , "טרור המלחמה".
תמונת הילדה הווייטנאמית העירומה חשפה לעולם את זוועות מלחמת וייטנאם.
במכתב הפתוח נכתב כי מנכ"ל פייסבוק, מארק צוקרברג, משתמש לרעה בכוח שיש בידיו ובמקום להפוך את העולם לפתוח ומחובר יותר, הוא מעודד טיפשות.
בעקבות הביקורת הודיעה פייסבוק בשנת 2020 על הקמת מועצה מקצועית בלתי-תלויה שתשמש בתור הסמכות בנוגע לפניות משתמשים להסרת תוכן, אך בעיקר בנוגע לבקשות ביטול-חסימה בעקבות תוכן בעייתי.
המועצה החלה לדון במקרים שונים החל משנת 2021, כאשר פגישות אלו מתקיימות מדי כמה חודשים ועוסקות בדילמות סביב מספר מקרים ספציפיים של פוסטים שהוסרו על ידי פייסבוק.
ככל פרסום, גם פוסט בפייסבוק עשוי לשמש בסיס לתביעת לשון הרע או דיבה נגד כותב הפוסט.
בפרשת שאול נגד ניידלי בית המשפט העליון נדרש לשאלה האם פעולות לייק ושיתוף לפוסט שהוא לשון הרע מהוות אף הן בסיס לתביעה, וקבע שפעולת שיתוף עלולה להיחשב ללשון הרע, ואילו פעולת לייק לא תיחשב ככזו.
המועצה המפקחת על פייסבוק היא ארגון אשר הוקם בשנת 2018 על ידי מארק צוקרברג בעקבות הצעתו של הפרופסור למשפטים מאוניברסיטת הרווארד נוח פלדמן.
פיינצה (באיטלקית: Pienza) היא עיירה בטוסקנה שבאיטליה, השוכנת במרחק של 53 ק"מ דרום מזרחה מסיינה.
פיינצה היא עירו של האפיפיור פיוס השני.
בה יושמו לראשונה הרעיונות הרנסאנסיים של תכנון ערים.
בזכות זאת הוכרז המרכז ההיסטורי של העיירה כאתר מורשת עולמית.
המרכז שומר על אופיו מתקופה זו.
פיינצה נמצאת במזרח טוסקנה, בנפת סיינה, 53 ק"מ דרום מזרחה מסיינה, בין הערים מונטפולצ'אנו ומונטלצ'ינו.
היא נמצאת על פסגתו של הר בגובה 605 מטר מעל פני הים, הצופה על עמק אורצ'ה (Val d'Orcia).
פיינצה, בשמה הקודם קורסיניאנו (Corsignano), הייתה כפר הולדתו של אנאה סילביו פיקולומיני, לימים האפיפיור פיוס השני.
עם היבחרו לאפיפיור יזם פרויקט בנייה מחדש של כפר הולדתו כ"עיר אידיאלית" (Città ideale) על פי רעיונות הרנסאנס.
הפרויקט הופקד בידי האדריכל הפלורנטיני ברנרדו רוסלינו, שיישם כאן לראשונה את עקרונות תכנון הערים ההומניסטי, שבהמשך אומצו בערים נוספות באיטליה.
התכנון היה מורכב מאחר שהיישוב הקיים לא נהרס ורוסלינו התחשב במתאר, שהיה קיים, של רחוב ראשי המוביל מהשער המערבי לשער המזרחי.
האפיפיור עצמו היה שותף אישית בתכנון, וחשיבות הפרויקט עבורו נלמדת גם מהעובדה שכלל תיאור מפורט של המבנים בזכרונות שכתב בערוב ימיו.
הבניה החלה בסביבות 1459. המבנים העיקריים הושלמו תוך שלוש שנים, פיוס השני חנך את הדואומו ב-29 באוגוסט 1462. כעבור שנתיים, עם מותו של פיוס השני, פסקה הבנייה, ומתוך התוכנית הכוללת הושלמו בעיקר הבניינים שבאזור הכיכר המרכזית: "כיכר פיוס השני".
האתר המרכזי, שבזכותו זכתה העיירה בהכרה כאתר מורשת עולמית, הוא "כיכר פיוס השני".
לכיכר הטרפזואידלית ריצוף המחולק למשטחים מלבניים, והיא יוצרת תחושה של במת תיאטרון מוקפת ארמונות: הדואומו, ארמון פיקולומיני, ארמון הבישוף, ארמון העירייה וארמון אמנטי.
אלמנט ארכיטקטוני בולט בכיכר הוא השימוש הרחב בעיטורי סגרפיטו על חזיתות המבנים.
הכיכר והמבנים שסביבה נבנו בשנים 1459 עד 1492 ונשארו בצורתם המקורית.
קון קתדרלת עלייתה לשמיים מריה הקדושה (concattedrale di Santa Maria Assunta) או הדואומו (בירוק) נבנתה בשילוב של סגנון גותי ואלמנטים חדשניים של סגנון הרנסאנס בין השנים 1459 ו-1462. החזית, בסגנון הרנסאנס, היא מהראשונות שנבנו בסגנון זה.
מגדל הפעמונים והמבנה הפנימי, בסגנון כנסיות האולם הגותיות של דרום גרמניה.
זאת על פי דרישתו של פיוס השני.
שחי שנים רבות בגרמניה ובזכרונותיו שיבח את האור הטבעי המציף כנסיות אלו.
בדואומו מספר יצירות חשובות מאת אמני האסכולה של סיינה, ביניהם "עלית מרים לשמיים" של וקייטה.
ארמון פיקולומיני שממערב לדואומו (באפור), נבנה לאחר שנת 1459 כמשכנו של פיוס השני, ושימש את משפחת פיקולומיני עד 1968. הארמון בסגנון הרנסאנס, רבוע בצורתו ומתנשא לגובה של שלוש קומות.
הוא מבוסס על פילסטרים ואנטבלטורות, ודומה לארמון רוצ'לאי (Rucellai) אותו בנה רוסלינו בפירנצה ב-1451, על פי תכנונו של האדריכל לאונה בטיסטה אלברטי.
בצידו האחורי של הארמון, בשלוש קומותיו, יש לוג'יות הצופות אל גן רנסאנס איטלקי קטן בצורת מלבן ואל הנוף המרהיב של ואל ד'אורצ'ה.
במרכזו של הארמון שוכנת חצר פנימית מלבנית שגם בקומתה הראשונה לוג'יה.
ארמון העירייה (Palazzo Comunale), המכונה כיום פלאצו פובליקו (Palazzo Pubblico), שוכן מול הדואומו, מצידה הצפוני של הכיכר (בצהוב).
הארמון שימש את ראשי העיר והוא מתנשא לגובה של שתי קומות וחזיתו עשויה מטרוורטין.
ייתכן שתוכנן גם הוא בידי רוסלינו אך הוא שופץ באופן מקיף בשנת 1900. בקומה הראשונה פורטיקו שלו שלוש קשתות הנבדלות זו מזו בעמודים המוכתרים בכותרות יוניות, ובקומה השנייה ארבעה חלונות ביפוריים.
מעל למבנה מגדל שעון בן שלוש קומות.
באולם הישיבות בארמון מצויר פרסקו מהמאה ה-15 ובו נראים המדונה והילד והקדושים המגינים של העיר.
ארמון הבישוף (Palazzo Vescovile) שוכן ממזרח לדואומו (בוורוד).
פיוס השני העניק את הארמון לידידו, הקרדינל רודריגו בורג'יה (Rodrigo Borgia), לימים האפיפיור אלכסנדר השישי, וזה עיצבו מחדש במהלך המאה ה-15. הארמון בן שלוש הקומות נבנה בסגנון גותי קודר - בקומה הראשונה פתח ושלושה חלונות קטנים, המעניקים לה חזות מבוצרת.
בשתי הקומות העליונות שתי שורות של חלונות גדולים אך פשוטים.
ב-1997 הפך המבנה למשכנו של מוזיאון הדיוקסיה אשר ירש את מוזיאון הקתדרלה בצירוף מוצגים נוספים.
אוכלוסיית העיר החל משנת 1861:
פייס מונטה הוא קישוט הנעשה מממתקים בצורה ארכיטקטונית או בצורת פסל, אותו בונים במסיבות רשמיות והוא נעשה ממרכיבים כמו נוגט, מרציפן וצמר גפן מתוק.
אף-על-פי שהמרכיבים אכילים, מטרתו היא קישוטית גרידא, ובדרך-כלל הוא לא נבנה לצורכי אכילה.
השף המזוהה ביותר עם Pièce montée הוא מארי-אנטואן קארם.
תחת מושג זה נכללת גם עוגת חתונה במבנה של קומות.
לפעמים משתמשים במונח pièce montée לכנות את הקינוח הידוע בשם קרוקמבוש, מגדל של פרופיטרול או פחזניות (או לפעמים סוגים אחרים של ממתק או מאפה) המודבקים יחדיו עם קרמל או צמר גפן מתוק למגדל גבוה בדרך-כלל בצורת קונוס.
בניגוד לסוגים אחרים של pièce montée המתוארים לעיל, הקרוקמבוש נועד להיאכל.
הוא מוגש בדרך-כלל בחתונות ובטקסים בפטיסטיים בצרפת.
פיינאפל אקספרס הוא סרט משנת 2008 שבוים על ידי דייוויד גורדון גרין, נכתב על ידי סת' רוגן ואוון גולדברג ובכיכובם של רוגן עצמו וג'יימס פרנקו.
המפיק ג'אד אפאטו, שעבד קודם לכן עם רוגן וגולדברג על הסרטים "הדייט שתקע אותי" ו"סופרבאד - חרמן על הזמן", השתתף בכתיבת העלילה.
הסרט יצא לאקרנים ב-6 באוגוסט 2008. ג'יימס פרנקו היה מועמד לפרס גלובוס הזהב על משחקו בסרט זה.
דייל דנטון (סת' רוגן) הוא בחור בן 25 שמשתמש במריחואנה באופן קבוע ומתפרנס מהגשת צווי התייצבות לבית משפט.
הוא מגיע לביקור אצל סוחר הסמים שלו, סול סילבר (ג'יימס פרנקו) על מנת לרכוש מריחואנה.
דייל מספר ששם האדם הבא שהוא הולך להגיש לו צו נקרא טד ג'ונס וסול אומר שייתכן שהוא מכיר אותו.
לאחר מכן דייל נוסע לבית של טד ושם הוא עד כיצד שוטרת, קרול ברייזר (רוזי פרז), וטוד יורים למוות באדם אסייתי.
בשלב זה דייל נכנס לפאניקה ונמלט מהמקום אבל משאיר אחריו בזירה פילטר של הג'וינט שלו שהכיל מריחואנה מסוג נדיר בשם "פיינאפל אקספרס" (אננס אקספרס).
טד מצליח לזהות את סוג המריחואנה הזו ושולח את שני הבריונים שלו, בודלופסקי ומאתסון (קווין קוריגן וקרייג רובינסון)
הישר לסוחר סמים בשם רד (דני מקברייד), שמספר שהוא מכר את הסם רק לסול.
דייל מגיע בבהלה לדירה של סול ומבין ממנו שטד הוא סוחר סמים מסוכן וייתכן שהוא יצליח לעלות על כך שהסם הגיע מסול.
יחד הם בורחים ליער בזמן שהבריונים של טד מכריחים את רד לקבוע פגישה בינו לסול.
דייל וסול נרדמים באוטו של דייל ומתעוררים לגלות שהם איחרו והחמיצו את הפגישה עם רד.
הם עוזבים את היער ומגיעים לבית של רד, בתקווה לגלות האם טד הצליח לעלות עליהם.
רד אומר שטד לא אחריהם אבל דייל מבין שהוא משקר ומתחיל קטטה שבסופה רד מאבד את ההכרה.
הם מעירים את רד ומענים אותו עד שהוא מספר להם שטד גילה מי הם ומתכוון לרצוח אותם.
לאחר מכן הם מחליטים להימלט מהעיר.
על מנת לממן את האוטובוס שעוזב את העיר, סול ודיל מוכרים מריחואנה מסוג פיינאפל אקספרס.
שוטרת שמגיעה למקום עוצרת את דייל על מכירת מריחואנה והוא מנסה לשכנע אותה שהשוטרת ברייזר משוחתת.
בעזרת תכסיס מתוחכם מצליח סול לגרום לשוטרת לצאת מהניידת וגונב את הרכב,
הוא טוען שעשה זאת כי חשב שזו הייתה השוטרת ברייזר.
באותו הזמן השוטרת ברייזר שומעת בקשר על המעצר של דייל והיא יוצאת למרדף בהילוך מהיר אחריהם.
דייל וסול מצליחים להימלט אך מתחילים להתווכח בשל הסיטואציה שבה הם נמצאים.
הם מחליטים להיפרד וסול הולך לבקר את סבתא שלו בבית האבות שלה.
בבית האבות הבריונים של טד חוטפים את סול וכולאים אותו מתחת לאסם.
דייל משכנע את רד לעזור לו לחלץ את סול אבל רד נסוג ברגע האחרון.
התוכנית של דייל לא מצליחה והוא נתפס.
בזמן שדייל וסול מוחזקים כבני ארובה הם משלימים ומתכננים כיצד לברוח.
לפתע, כנופיית סמים אסייתית שמתחרה בכנופיה של טד מתקיפה את האסם,
זאת כנקמה על כך שטד והשוטרת ברייזר רצחו את אחד מחברם.
דייל וסול מצליחים להשתחרר אבל נתפסים על ידי מאתסון.
מאתסון מחורר את האוזן של סול ביריית אקדח אבל סול מצליח להשתלט עליו.
סול ודייל יוצאים מהחדר בו הוחזקו ומצטרפים לקרב שמתחולל באסם.
מאתסון יורה בבודלופסקי והורג אותו על כך שסירב לירות בסול.
אחר כך הוא מיד פונה לכיוון סול
אבל בדיוק אז רד פורץ עם רכבו לאסם ומוחץ את מאתסון.
בו זמנית, מתרחש מאבק ארוך בין דייל לטד שמסתיים במותו של טד.
במקום אחר באסם אחד האסייתים מפעיל פצצה שמתחילה לשרוף את כל המקום.
השוטרת ברייזר יורה ברד והרכב שלו מתפוצץ ונופל עלייה.
ההתפוצצות גורמת לסול לאבד הכרה אבל דייל מוצא אותו וסוחב אותו החוצה מהאסם הבוער.
רד, איכשהו עדיין בחיים, מצליח גם כן להימלט ומשלים איתם.
בהמשך הם אוכלים במסעדה ומדברים על ההרפתקאה שחוו.
בסוף אמא של סול אוספת אותם ולוקחת אותם לבית החולים.
סת' רוגן בתור דייל דנטון
ג'יימס פרנקו בתור סול סילבר
גארי קול בתור טד ג'ונס
רוזי פרז בתור השוטרת קרול ברייזר
אמבר הרד בתור אנג'י אנדרסון
אד בגלי ג'וניור בתור רוברט אנדרסון
נורה דאן בתור שאנון אנדרסון
ג'ו לו טרוליו בתור מר אדוארדס
קלאו קינג בתור השוטרת ברבר
על פי המפיק ג'אד אפאטו, ההשראה לסרט הייתה הדמות פלוייד מהסרט "רומן על אמת" אותה גילם בראד פיט.
אפאטו חשב ש"זה יהיה מצחיק לעשות סרט בו נוכל לעקוב אחר הדמות הזו מחוץ לדירה שלו ולראות איך רודפים אחריו פושעים".
על פי רוגן תקציב ההפקה האידיאלי היה 40 מיליון דולר אבל בגלל הנושא - "סרט על סמים" - כפי שתיאר זאת, סרטי סוני הקצו 25 מיליון דולר.
הסרט נקרא על שם סוג אמיתי של קנאביס שנקרא "אננס אקספרס".
הסרט זכה בעיקר לביקורת חיוביות.
באתר Rotten Tomatoes הסרט קיבל ציון 68%, כשרוב המבקרים שיבחו את המשחק שבסרט (בעיקר של ג'יימס פרנקו).
חלק מהמבקרים התלוננו על הוולגריות בסרט, אך ציינו שהסרט עדיין מצחיק.
הסרט זכה להצלחה בקופות ובסוף השבוע הראשון של הסרט הוא הוכרז לסרט עם הפתיחה השנייה הכי טובה של השנה אחרי "האביר האפל" וכיום הכנסותיו עומדות על 101,549,277 דולרים.
ג'אד אפאטו הכריז שישנה סבירות גבוהה לסרט המשך, אך נכון להיום טרם נמסרה הודעה רשמית בנושא.
בשנת 2013 ב-1 באפריל שוחרר סרטון כביכול-פרומו לקראת סרט המשך.
בסרטון שיחקו רוגן, פרנקו, מקברייד ורובינסון את הדמויות מהסרט הראשון וג'ונה היל הופיע בתור וודי הרלסון.
בהמשך התברר שהסרטון היה חלק ממתיחת 1 באפריל במטרה לקדם את הסרט "סוף.".
על פי רוגן וגולדברג, הסרט הביתי שמוצג ב"סוף." מתאר את חזונם לסרט המשך.
פייננדאל () היא עיר במחוז אוטרכט שבהולנד.
הכפר המקורי נוסד במאה ה-16 כאתר לכריית כבול, ממנו הוא קיבל את שמו.
משמעות המילה Veen בהולנדית הוא כבול ומשמעות המילה daal היא עמק, כך שמילולית משמעות שם המקום היא "עמק כבול".
לאחר מכן הפכו ענפי ייצור הצמר והטבק להיות מקורות ההכנסה העיקריים של היישוב, בערך עד למלחמת העולם השנייה.
עד לאחר סיום המלחמה הייתה פייננדאל קהילה קטנה שמנתה רק כמה אלפי תושבים.
במחצית השנייה של המאה ה-20 היא גדלה להיות עיר המונה יותר מ-63,000 תושבים.
עד לאמצע המאה ה-20 הייתה פייננדאל מחולקת לשנית חלקים, "חלדרים" (Gelders), על שם מחוז חלדרלנד ו"אוטרכטים" (Utrechts) על שם מחוז אוטרכט, זאת בשל העובדה שבמאות הראשונות לקיומה של העיירה היא הייתה קטנה מדי כדי להיות רשות מקומית עצמאית.
החצי הדרומי של העיירה נפרד מהעיירות רהנן ורנסוודה שבמחוז אוטרכט ב-1795 והחלק הצפוני נפרד מאיידה שבמחוז חלדרלנד ב-1960.
כמו רוב הערים בהולנד, בפייננדאל קיים מספר גבוה של רוכבי אופניים.
רשת רחבה של שבילי אופניים הקיימת בעיר הופכת אותה נוחה לרכיבה על אופניים ליעדים שונים מחוץ לעיר ובתוכה והאופניים הם אמצעי תחבורה פופולרי מאוד בה.
בשנת 2000 נבחרה פייננדאל לקבל את התואר Fietsstad 2000 (עיר האופניים של הולנד לשנת 2000).
פייננדאל ידועה כאחת הערים הגדולות בחגורת התנ"ך ההולנדית (יחד עם איידה ועם קמפן), בשל העובדה שהיא מאוכלסת על ידי מספר משמעותי (אם כי לא הרוב) של נוצרים פרוטסטנטים שמרנים.
באמצע המאה ה-17 התיישבה בפייננדאל קבוצה קטנה של יהודים.
בתחילה התפללו היהודים בביתו של אחד מחברי הקהילה שהיה הבעלים של הבנק המקומי.
במחצית הראשונה של המאה ה-18 גדל מספר היהודים בעיר והם התארגנו כקהילה.
עד מהרה הוקם בית כנסת קטן ששכן מחוץ לכפר.
ב-1761 קיבלו יהודי פייננדאל את הזכות לקבור את מתיהם בבית העלמין היהודי בעיר וחניגן.
סכסוך בין שתי משפחות הוביל לפילוגה של הקהילה, אך סכסוך זה יושב ב-1793 לאחר התערבות מועצת העיר של רהנן.
כמה שנים לאחר מכן שכרה הקהילה רב.
לאחר החלוקה מחדש של הקהילות היהודיות בהולנד ב-1821, אורגנה מחדש הקהילה בפייננדאל והיא עברה להיות בחסותה של הקהילה באמרספורט.
אוכלוסיית הקהילה גדלה במהלך המחצית הראשונה ואמצע המאה ה-19 והגיעה לשיא גודלה בשנות השישים של המאה ה-19. לקראת סוף המאה ירד מספר היהודים בעיר, בין השאר עקב נישואי תערובת.
ב-1852 נבנה בית כנסת חדש שהיה בשימוש עד למלחמת העולם השנייה.
ב-1900 קידשה הקהילה בית עלמין משל עצמה.
בתחילת המאה ה-20 נוהלה הקהילה על ידי ועד של שלושה חברים.
הארגון ההתנדבותי היחידי בקהילה, חברת הנשים, הוקם ב-1901. באותה תקופה קיבלו ילדי הקהילה את חינוכם הדתי ממורה שהגיע מאמרספורט.
בית החרושת לטקסטיל Veenendaalse Stoom Weverij, שהיה בבעלותה של משפחת בוטנהיים היהודית, היה מקור חשוב להתפתחותה הכלכלית של העיר במהלך אותה תקופה.
יהודים היו גם פעילים בממשל העירוני.
במהלך הכיבוש הגרמני במלחמת העולם השנייה סבלו יהודי פייננדאל מגורל דומה לזה של כל יהודי הולנד.
רוב יהודי העיר גורשו ונרצחו, למרות שכמה יהודים הצליחו לשרוד את המלחמה במחבוא.
כמאה יהודים נוספים, רובם מאמסטרדם, מצאו מקלט במקומות מחבוא בפייננדאל ובסביבתה.
הגרמנים חיבלו בבית הכנסת וגנבו או השמידו את רוב ספרי התורה ותשמישי הקדושה שלו.
אף על פי כן, שלושה ספרי תורה נלקחו לאמסטרדם, הוחבאו שם ושוקמו לאחר המלחמה.
קהילת פייננדאל נסגרה רשמית ב-1951 והיא סופחה לתחומה של קהילת אוטרכט.
בניין בית הכנסת נמכר זמן קצר לאחר המלחמה ונהרס ב-1967. כיום מתוחזק בית העלמין היהודי על ידי העירייה.
פיינל פנטסי הוא סרט אנימציה מדע בדיוני משנת 2001, בבימויו של הירונו סקאגוצ'י.
זה היה הסרט הפוטו ריאליסטי הראשון שנוצר באמצעות אנימציית והיה הסרט היקר ביותר שמבוסס על משחק וידאו עד שחרורו של הסרט הנסיך הפרסי בשנת 2010.
הסרט חרג בהרבה מהתקציב המקורי שלו לקראת סוף ההפקה, ועלותו הסופית הייתה 137 מיליון דולר מה שהביא לכישלון קופתי עם הכנסות בגובה של 85 מיליון דולר בלבד.
עלילת הסרט מתמקדת במדענים אקי רוס ודוקטור סיד ובמאמציהם להציל את כדור הארץ מגזע חוצנים מסתורי וקטלני.
FaceApp היא אפליקציה סלולרית למכשירי iOS ואנדרואיד שפותחה על ידי חברת מעבדה אלחוטית רוסית המשתמשת בטכנולוגיית רשת עצבית כדי ליצור אוטומטית טרנספורמציות ריאליסטיות מאוד של פנים בתצלומים.